
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže systematické porušovanie práv žien Iránskou islamskou republikou a jej tzv. mravnostnou políciou sa počas prezidenta Pezeškána neznížilo;
B.	keďže iránska vláda v roku 1983 zaviedla povinné zahaľovanie; keďže zákon o ochrane rodiny prostredníctvom podpory kultúry cudnosti a hidžábu schválila Rada strážcov v septembri 2024 a ešte viac posilní útlak žien zo strany vlády; keďže ženy, ktoré vystupujú na verejnosti bez šatky, sú často obťažované, väznené, mučené ba dokonca zabíjané;
C.	keďže Ahú Darjoji bola na univerzite obťažovaná bezpečnostnými silami v súvislosti s údajným porušením povinnosti nosiť šatku; keďže Darjoji sa tomuto obťažovaniu odvážne vzoprela a vyzliekla si zvyšný odev, následne bola zadržaná a podobne ako bezpočet ďalších žien označená ako „mentálne nespôsobilá“ a odvezená do psychiatrickej liečebne;
D.	keďže iránska vláda oznámila svoj zámer otvoriť tzv. kliniku pre liečbu žien, ktoré odmietajú prísne zákony o hidžábe; keďže patologizácia odporu je súčasťou systematického úsilia iránskych orgánov o potláčanie autonómie žien a trestanie tých, ktorí sú proti diskriminačným zákonom, ako je povinné zahaľovanie a rodová segregácia;
E.	keďže memorandum o „bahájskej otázke“ z roku 1991, ktoré podpísal najvyšší vodca ajatolláh Alí Chámeneí, vyzýva na „blokovanie“ „pokroku a rozvoja“ komunity Bahájov; keďže v marci a apríli 2024 tvorili ženy najmenej 72 z 93 Bahájov predvolaných na súd alebo uväznených;
1.	dôrazne odsudzuje rastúci a systematický útlak žien v Iráne prostredníctvom zákonov a iných právnych predpisov, ktoré vážne obmedzujú ich slobody a práva; vyjadruje poľutovanie nad tým, že orgány zadržali Ahú Darjojiovú, označili ju za „mentálne nespôsobilú“ a odviezli ju do psychiatrickej liečebne; domnieva sa, že represie voči politicky vzopierajúcim sa ženám uzatvorením do psychiatrickej liečebne sú mučením;
2.	vyzýva iránske orgány, aby zrušili všetky právne predpisy diskriminujúce ženy a dievčatá a aby urýchlene zrušili mravnostnú políciu a všetky ostatné represívne agentúry;
3.	dôrazne odsudzuje prenasledovanie etnických a náboženských menšín; vyzýva na okamžité a bezpodmienečné prepustenie všetkých obhajcov práv žien a obetí svojvoľného zadržiavania vrátane Bahájskych žien Nedy Emadiovej a Parastoo Hakimovej, ako aj občanov EÚ;
4.	opakuje svoju výzvu Rade, aby označila Zbor islamských revolučných gárd za teroristickú organizáciu, pričom poznamenáva, že rozhodnutie Vyššieho krajinského súdu v Düsseldorfe o útoku na synagógu v Bochume v roku 2022 teraz poskytuje nevyhnutný právny základ;
5.	naliehavo vyzýva iránsku vládu, aby poskytla neobmedzený prístup k vyšetrovacej misii OSN a osobitnému spravodajcovi pre situáciu v oblasti ľudských práv v Iráne; vyzýva na obnovenie a rozšírenie jeho mandátu tak, aby zahŕňal mechanizmus zodpovednosti;
6.	vyzýva EÚ a jej členské štáty, aby podporovali hnutie Ženy, život a sloboda;
7.	poveruje svoju predsedníčku, aby postúpila toto uznesenie Komisii, Rade, VP/PK, Islamskému poradnému zhromaždeniu a Kancelárii najvyššieho vodcu Iránskej islamskej republiky.

